Bibi-saak plaas kollig op ekstremisme in Pakistan | Maroela Media
Pakistan se vlag. Argrieffoto.
Honderde aktiviste is die afgelope naweek oor die hele Pakistan heen in hegtenis geneem – in die soveelste reeks gewelddadige betogings deur Moslem-ekstremiste in dié land sedert 'n omstrede, onlangse uitspraak in die hooggeregshof van Pakistan. Die saak van die jong Christen-vrou, Asia Bibi, wat in 2010 in Pakistan aan haatspraak skuldig bevind is, was altyd omstrede, maar die reg het geseëvier toe die hof gedurende Oktober vanjaar beslis het dat Bibi onskuldig is.
Bibi is in 2010 daarvan aangekla dat sy die Profeet Mohammed beledig het. Bibi is in 2010 skuldig bevind en die doodstraf opgelê. Dit het hewige reaksie uit veral Westerse lande veroorsaak en 'n uitgerekte appèlproses het gevolg. Ná die hooggeregshof se onlangse uitspraak moes Bibi se regsverteenwoordiger na Nederland vlug terwyl Bibi en haar familie verbied is om die land te verlaat.
Die betogings is grootliks georkestreer deur die groep, Tehreek-e-Labbaik Pakistan, 'n uiters konserwatiewe Moslem-beweging wat sterk gekant is teen enige regte vir Christene in Pakistan. Die groep se politieke vleuel het in die verkiesing wat in Julie plaasgevind het, daarin geslaag om twee miljoen stemme te kry. Aanvalle op Christene in Pakistan vind gereeld plaas en dié land se Christenbevolking van 2,5 miljoen mense leef veral die afgelope paar jaar in vrees.
Die onlangs verkose eerste minister van Pakistan, Imran Khan, het aanvanklik ná die uitspraak van die hooggeregshof die uitspraak verdedig en ekstremistiese optrede veroordeel. Kort daarna het sy regering egter onder druk geswig en 'n ooreenkoms met die betogers bereik waarvolgens Bibi weer vervolg sou kon word en waarvolgens sy nie die land kon verlaat nie.
Intussen het die betogings teen Bibi se vryskelding voortgeduur en leef haar familie in vrees vir aanvalle. Die Khan-regering het die afgelope tyd baie internasionale druk ervaar en dit lyk toenemend moontlik dat Bibi na Europa sal kan vlug. Duitsland het reeds asiel aan haar gebied.
Die vraag is of hierdie en ander soortgelyke insidente tekenend van 'n verdere radikalisering in Moslem-lande, veral in die Midde-Ooste is. Sedert die terreuraanval van 11 September 2001 en die talle ander terreuraanvalle in Westerse lande sedertdien, is die vraag van Moslem-ekstremisme voortdurend aktueel.
Peilings deur die Pew-navorsingsinstituut in Amerika en die bekende navorsingsagentskap, Gallup, toon dat 'n groot meerderheid van Moslems, ook in Pakistan, geweld verwerp. Die probleem is egter dat 'n meerderheid nie almal is nie. Indien 'n minderheid van 20% mense in 'n land soos Pakistan wel geweld teen ander groepe ondersteun, beteken dit dat een uit elke vyf burgers van daardie land vatbaar vir radikalisering is.
Christene en Jode woon reeds vir eeue in talle Midde-Oosterse lande. Hierdie mense se lewens word toenemend bedreig en groot getalle Christene het oor die afgelope paar jaar uit lande soos Pakistan, Irak en Sirië gevlug.
Die Weste het 'n rol om te speel om lande soos Pakistan te ondersteun in die stryd teen radikalisering. Dit moet egter vanuit 'n fokus op vertroue en respek ontwikkel en nie intervensionistiese stappe soos oorlog plaasvind nie.
Dit is in die belang van die hele wêreld, dat ekstremisme in Moslem-lande doeltreffend teengewerk word.
'n Praktiese veldslag in 'n ideologiese oorlog
Ek het iewers gelees dat Asia Bibi by ´n put water deur ´n groep moslem vrouens verwyt is dat sy die water met haar Christen hande onteer het. Daarop het sy geantwoord (ongeveer): ten minste het Christus vir die mense aan die kruis gesterf. Wat het Mohamed vir die mense gedoen? Vir hierdie woorde is sy aangekla.
As ek reg verstaan het die AfD reeds lank versoeke aan die Merkel-regering gerig om asiel vir Asia Bibi aan te bied voordat dit uiteindelik gebeur het. Engeland het asiel vir haar glo afgekeur.
Hierdie hele tragiese sage vertel vir ons baie meer, Jaco. 1.) Die feit dat daardie "klein minderheid" van 20% waarna jy verwys nie deur die 80% veroordeel word nie, vertel vir mens baie. Stilbly = goedkeuring. Alhoewel die meerderheid nie geweld voorstaan nie, sal hulle nie die geweldenaars veroordeel nie, want uiteindelik word die geweldenaars nog steeds as hulle "broers" gesien. En hulle sal in meeste gevalle ook eerder anderpad kyk eerder as om sulke mense aan die owerhede te rapporteer as terrorisme dade beplan word. Mens kan ook seker tot 'n mate begrip he daarvoor want elke mens sal… Lees meer »